**Tööjõuvajadus ja välistööjõud**

Sissejuhatus

Kaks aastat tagasi viidi läbi samateemaline analüüs[[1]](#footnote-1). Kuna mitmed analüüsi järeldused kehtivad ka täna, siis mõningaid seal käsitletud teemasid uuesti ei vaadelda: olukord Euroopa tööturul (töötuse määr oli valdavalt Eestist kõrgem), välistööjõu kasutamine Eestis (korreleerub üsna tugevalt Eesti elanike välismaal töötamisega), välistööjõu eeldatav vajadus ja erinevad indikaatorid (lihtsa, näiteks juhtidele ja spetsialistidele või palgakriteeriumi põhjal eelistuste tegemine aitab katta suure osa tööjõupuudujäägiga valdkondadest). Järgnevalt keskendutakse välistööjõu kasutamise kooskõlale tööjõu puudujäägi hinnangutega ning välistööjõu palgaanalüüsile.

Viimastel aastatel on tänu sisserändele rahvastikuprognoosid muutunud positiivsemaks, kuid tööturu vaates on peamised järeldused samad: nö normaalsetes majandusoludes on pigem keeruline leida töötajaid ning probleem süveneb. Vaadates ainult Eesti elanikke, siis järgneva kümne aasta jooksul on prognoosi kohaselt tööturule sisenevate noorte arv samas suurusjärgus kui vanuse jm põhjustel jäädavalt lahkub, kuid lisaks näeb prognoos ette ka täiendavat tööjõuvajadust kasvavates valdkondades[[2]](#footnote-2). Samuti ei jagune lõpetajad vastavalt vajadusele ehk mitmetes valdkondades kipub pidevalt olema puudujääk, näiteks IKTs[[3]](#footnote-3). Kuigi tehnoloogia areng ja automatiseerimine võimaldavad teatud töökohti asendada masinatega, siis lähiaastatel jääb selle mõju tööturule veel eeldatavalt väikeseks, kuid koos tehnoloogia odavnemise ja palgasurvega võib oodata nende muutuste kiirenemist. Praegu on aga siiski veel põhiküsimus, kuidas leida töökohtadele sobivaid inimesi. Siinkohal tasub meeles pidada, et tööjõu leidmine ei jää alati inimeste puudumise taha, vaid tihti on küsimus ka tööandjate ja töövõtjate erinevatest oodustest (töötingimustele, palgale, asukohale jne). Kuna Eestis kasutamata sisemisi ressursse on jäänud vähemaks[[4]](#footnote-4), siis on järjest rohkem vaadatud välistööjõu suunas. Välistööjõu kaasamine aitab otseselt nö täita tühimikku ettevõtja vaates, kuid tööränne toob ka riigi vaatest rohkem tulu kui kulu[[5]](#footnote-5).

Hinnang tööjõuvajaduse ja -pakkumise tasakaalule

Tööjõuvajaduse ja -pakkumise tasakaalu hindamisel saab kasutada Eestis kolme allikat: MKMi tööjõuvajaduse ja -pakkumise prognoos, OSKA tööjõuvajaduse uuringud ja Töötukassa tööjõubaromeeter[[6]](#footnote-6). MKMi prognoosi põhifookus on kutse- ja kõrgharidusega noortel, kes võiksid asendada jäädavalt tööturult lahkujaid järgneva kümnendi jooksul. OSKA valdkondlikes uuringutes vaadatakse kõiki (sh täiskasvanud) lõpetajaid, lisaks täiendatakse hinnangud tööjõuvajadusele kvalitatiivse infoga. Tööjõubaromeeter kajastab pigem lühiajalist vaadet maakonniti.

MKMi 2020. aastal koostatud tööjõuvajaduse ja -pakkumise prognoosi kohaselt ei kata lähema kümne aasta jooksul (mittetäiskasvanud) kutse- ja kõrghariduse lõpetajad Eestis tööjõuvajadust, kuna rahvastikuprognoosidest lähtuvalt on oodata lõpetajate arvu vähenemist ning kõik lõpetajad ei jõua tööturule. Hinnanguline puudujääk kutse- ja kõrghariduse osas on suurusjärgus 2000 inimest aastas, osa sellest aitavad katta üldkeskhariduse või madalama haridusega noored ning täna tööturult eemal olevad inimesed, kuid täiendavalt on vajadus ka madalamat haridustaset eeldavate töökohtade täitmiseks. Suurim prognoositav puudujääk (vt lisa 1) on IKT spetsialistide osas, lisaks tulevad esile erinevate tegevusalade juhid (kus ei peagi toimuma nö liikumist koolipingist juhiks), mootorsõidukite juhid, loodus- ja tehnikateaduste keskastme spetsialistid (tööstuse töödejuhatajad), tervishoiu (õenduse) keskastme spetsialistid ja pedagoogika tippspetsialistid, isikuhooldustöötajad. Kõige parem on olukord äri- ja haldusalal töötavate keskastme spetsialistidega (sekretärid, müügiesindajad, raamatupidamise keskastme spetsialistid) ning müüjate ja klienditeenindajate osas, kuid viimati nimetatute puhul on nõudlust alahinnatud (valdkonnas töötab palju noori, voolavus on suur) ning tööandjad tunnetavad tööjõupuudust. Lisas esitatud näitajad on üldistatud, prognoos on detailsemal tasemel ning agregeeritud andmete taga võib olla väga erinevas olukorras olevaid ametialasid.

Tegevusalade lõikes on suuremad puudujäägid töötlevas tööstuses (metallitööstus, elektri- ja elektroonikatööstus, puidutööstus), infos ja sides (programmeerimises), tervishoius, hariduses, veonduses ja laonduses ja ehituses (vt lisa 2 ja joonis 1). Prognoosi kohaselt ületab pakkumine nõudlust aga finants- ja kindlustustegevuses, kuid ka hulgi- ja jaekaubanduses ning majutuses ja toitlustuses, kus aga tööandjad toovad välja raskusi tööjõu leidmisega, palju kasutatakse väljaõpet töökohal. OSKA valdkondlike uuringute[[7]](#footnote-7) tulemused on üldiselt olnud sarnased MKMi prognoosile – kõige rohkem ületab tööjõu nõudlus pakkumist IKT, tervishoiu, metsanduse ja puidutööstuse ning hariduse ja teaduse valdkonnas. Suurem pakkumise ülejääk on välja toodud arvestusalal, sotsiaaltöös, majutuses, toitlustuses ja turismis ning põllumajanduses ja toiduainetööstuses. Vaatamata statistilisele lõpetajate arvu piisavusele või ülejäägile on OSKA ekspertide hinnangul paljudel juhtudel tegemist turutõrkega, tööandjad tunnetavad siiski tööjõupuudust[[8]](#footnote-8).

Õppekavarühmade lõikes on viimaste aastate kutse- ja kõrghariduse lõpetajate arv olnud väiksem kui järgnevate aastate vajadus tehnika, arvutiteaduste, ehituse, metsanduse ja kalanduse valdkonnas, samuti juhtimise ja halduse õppekavarühmas. Osaliselt on puudujääk tingitud sellest, et kõik lõpetajad ei lähe nö erialasele tööle. Teistes valdkondades on lõpetajate arv olnud üldiselt piisav prognoositud tööjõuvajaduse katmiseks. Arvestades aga lõpetajate arvu vähenemist ja nende tööle rakendumise määrasid, on problemaatilised peaaegu kõik õppevaldkonnad või -suunad peale teeninduse, kunstide, õiguse ja bioteaduste (detailsemal, õppekavarühmade tasemel võib olla erisusi).

Kokkuvõttes võib järgnevatel aastatel oodata tööjõu puudujäägi süvenemist, sest tööturult väljaliikumine suureneb, kuid tööturule sisenejate arv hakkab tõusma alles mõne aasta pärast. Suurema puudujäägiga ametialadena tulevad esmalt esile erinevad spetsialistid (IKT, loodus- ja inseneriteadused, tervishoid jt), kuid probleeme on ka teistes valdkondades. Tegevusaladest on suurim tööjõu puudujääk töötlevas tööstuses, IKTs (trende võimendab veel digipööre) ja tervishoius. Kuigi mitmes valdkonnas on arvuliselt lõpetajaid piisavalt, siis erinevatel põhjustel on tööandjatel ikkagi raske töötajaid leida[[9]](#footnote-9).

Tööjõu puudujääk ja välistööjõud

Viimasel kahel aastal anti keskmiselt 3000 tähtajalist tööluba töötamiseks ja ettevõtluseks. Enamuse sellest moodustavad töötamiseks antud load. Piirarvu alla kuulub neist umbes 1100, ülejäänud umbes 1800 aastas on tulnud piirarvu väliselt. Lühiajalise töötamise registreerimisi oli kordades rohkem – 2019. aastal üle 32 000, 2020. aastal umbes 22 000.

Kaks kolmandikku lühiajalistest registreerimistest oli seotud kolme valdkonnaga (vt joonis 1 ja lisa 2): ehitus (üle kolmandiku registreerimistest), töötlev tööstus (ligi viiendik) ja põllumajandus (üle kümnendiku). Elamisload töötamiseks ja ettevõtluseks on veidi ühtlasemalt jaotunud, kuid ka siin annavad kolm tegevusala üle poole kõigist lubadest: töötlev tööstus (umbes veerand), info ja side (üle viiendiku) ja ehitus (kümnendik). Üsna palju on ka teadmata või puuduva tegevusalaga lubasid, rohkem kui iga kümnes. Võrreldes perioodiga 2017–I poolaasta 2018 on lühiajalise töötamise puhul struktuur jäänud suures osas samaks, veidi on tõusnud töötleva tööstuse ja vähenenud ehituse osatähtsus. Küll aga on elamislubade puhul kasvanud oluliselt (ligi kaks korda) info ja side sektori tähtsus, mõnevõrra on suhteliselt rohkem lubasid töötlevas tööstuses, ehituse osatähtsus on aga kukkunud kaks korda. Info ja side osatähtsuse kasvule on kaasa aidanud võimalus palgata töötajaid piirarvu väliselt, piirarvu all väljastati 2019–2020 vaid üksikuid elamislube info ja side töötajatele.

Välistööjõu ametlikku statistikat saab tööjõuprognoosiga kõrvutada pigem üldistatud tasemel. Tegevusalad on välistööjõu statistikas kajastatud tegevusala tähtkoodi tasemel (näiteks töötlev tööstus kokku). Kui töötlevas tööstuses tervikuna on MKMi prognoosis ette näha tööjõu puudujääki, siis selle taga on enam kui pooled tööstusharud[[10]](#footnote-10), kuid teistes harudes, mis katavad umbes 30% töötleva tööstuse hõivest, ei ole puudujääki prognoositud. Ametialade puhul on lühiajalisel registreerimisel olemas andmed ka 2-kohalise ametiala koodi tasemel[[11]](#footnote-11), samas prognoosi tulemused kajastavad hinnangut tööjõuvajaduse kaetusele veelgi detailsemalt, 4-kohalise ametiala koodi tasemel.

Üle 80% lühiajalise töötamise registreerimistest oli 2019­–2020 tegevusaladel, kus prognoosi järgi oli oodata tööjõu puudujääki. OSKA hinnangute põhjal olid praktiliselt kõik lühiajalise töötamise juhud puudujäägiga valdkondades. Muutes puudujäägi kriteeriumit rangemaks (puudujääk üle 10% või 20% tööjõuvajadusest), siis MKMi andmetel puudujäägiga tegevusalade kaetus oluliselt ei vähene, küll aga OSKA hinnangute korral – enam kui 20%lise suhtelise tööjõupuudujäägiga tegevusaladel registreeriti üle 70% lühiajalistest töötamistest.

Töötamiseks ja ettevõtluseks antud elamislubadest olid puudujäägiga tegevusaladel MKMi prognoosi hinnangul üle 2/3 lubadest, OSKA hinnangutel enam kui 85%. Samas 8–9% lubadest olid teadmata või märkimata tegevusalad, millele ei olnud võimalik anda tööjõu üle- või puudujäägi hinnangut. Üle 20%lise puudujäägiga tegevusaladel oli antud lube nii MKMi kui ka OSKA hinnangul umbes 2/3 (üle 70% juhtudest, kus tegevusala oli teada).

Joonis 1. Tööhõive, tööjõu puudujäägi hinnang ja kolmandate riikide välistööjõu kasutamine. Noolega tähtistatud juhtudel on välistööjõu kasutamine sektoris hõivatute osatähtsusega võrreldes oluliselt suurem. Allikas: Statistikaamet, MKM, OSKA, Politsei- ja Piirivalveamet.

Kuna välistööjõu statistika on üsna agregeeritud, siis antud tulemustesse tuleb suhtuda ettevaatlikult. Mõnevõrra täpsema hinnangu saab anda ametialade lõikes, kuid seda vaid lühiajalise töötamise puhul. Ka siin on andmeprobleeme, kuna ei olnud võimalik kõiki registreerimisi konkreetse ametialaga kokku viia. Probleem oli eelkõige 2019. aasta andmetega, kus vasteta jäi 10 000 registreerimist ehk iga kolmas[[12]](#footnote-12).

Ametialade lõikes näitab võrdlus MKMi prognoosiga, et iga viienda (klassifikaatoriga vastavusse viidava ametialaga) lühiajalise töötamise registreeringu puhul oli tuvastatud tööjõu puudujääk, seda ka juhul, kui puudujääk ületas vähemalt 20% tööjõuvajadusest. OSKA hinnangul on aga 70–80% registreerimistest puudujäägiga ametialadel, suurema kui 20% suhtelise puudujäägiga ametialad moodustavad umbes 50–60% lühiajalise töötamise registreerimistest, kus on selge, millise ametialaga on tegemist. Töötukassa tööjõubaromeetrite hinnangud perioodist aprill 2017­–oktoober 2019 aga viitavad tööjõupuudujäägile sisuliselt kõigis ametiala gruppides, rangema kriteeriumi korral oli 80–90% lühiajalistest töötamise registreeringutest puudujäägiga valdkondades[[13]](#footnote-13). Need tulemused on üsna erinevad tegevusala põhisest, mis näitab taas, et agregeeritud andmete puhul on raskem anda hinnangut, milline on vastavus tööturu vajadustele.

Välistööjõud ja palgad

Tööturu nõudlust iseloomustavad ka palgad – suurema puudujäägiga valdkondades ollakse üldjuhul valmis maksma kõrgemat palga ning palgad peaksid neis valdkondades kasvama keskmisest kiiremini. Lisaks mõjutavad palga kujunemist ka teised tegurid, näiteks töökohal esitatavad nõudmised oskustele ja teadmistele, töö keerukus jmt.

Välismaalaste seaduse kohaselt tuleb välismaalasele maksta üldjuhul töötasu, mille suurus on vähemalt võrdne viimati avaldatud Eesti aasta keskmise brutokuupalgaga. Teatud juhtudel ei ole kehtestatud palgakriteeriumit või siis on nõuded hoopis rangemad (näiteks tippspetsialistidel 2-kordne keskmise palga nõue).

Aasta palgastatistika avaldatakse järgneva aasta märtsis. Analüüsis võrreldakse välismaalastele makstud töötasu eelneva aasta keskmiste näitajatega, praktikas võib osaliselt kohalduda ka kahe aasta taguse keskmise palga nõue.

Tähtajalise elamisloa ettevõtluseks saanud välismaalaste töötasu oli 2019–2020 üldiselt madalam kui töötamiseks antud lubade puhul ning mitmel tegevusalal jäi see alla Eesti ja haru keskmisele. Samas pole ettevõtluse puhul konkreetset palgakriteeriumi ning töötasu statistika katab vaid mõnikümmend inimest, kellele anti või pikendati tähtajalist elamisluba ettevõtluseks.

Töötamiseks antud tähtajaliste elamislubade saajate (lubade andmised ja pikendamised) töötasu on enamikel tegevusaladel ületanud oluliselt nii riigi kui tegevusala keskmist palka (vt joonis 2). Piiri peal või alla selle on töötasu olnud võrdluses nii Eesti kui ka haru keskmisega ehituses ning veonduses ja laonduses. Eesti keskmise lähedal või alla selle, kuid haru keskmisest palgast kõrgem on välismaalastele makstud keskmine töötasu olnud majutuses ja toitlustuses, põllumajanduses ning kunsti, meelelahutuse ja vaba aja tegevusalal. Seega võib öelda, et enamikes tegevusharudes on välistööjõu vajadus nii suur, et ollakse valmis maksma turu keskmisest kõrgemat palka. Samas peab ka siin silmas pidama, et tegevusala sees on ametialade lõikes palkades üsna suured erinevused ja tõenäoliselt palgatakse välismaalasi rohkem kõrgemat kvalifikatsiooni eeldavatele ametikohtadele. 2020. aasta andmetel on piirarvu alla kuuluvate elamislubade saajate palgad olnud oluliselt madalamad kui piirarvu välistel, mis osaliselt tuleneb erinevatest tegevusalade jaotusest (piirarvu alla kuuluvate seas on rohkem haldus- ja abitegevuste, töötleva tööstuse ning ehituse tegevusala töötajaid, piirarvu välistel on esikohal info ja side), kuid ka tegevusalade lõikes ületavad enamikel juhtudel piirarvu väliste töötajate keskmised palgad piirarvu alla kuuluvate omi.

Joonis 2. Tähtajaliste elamislubadega töötamiseks isikute keskmine töötasu ja Eesti keskmised palgad tegevusalade lõikes. Noolega on märgitud tegevusalad, kus töötasu on Eesti keskmise piiril või alla selle. Allikas: Statistikaamet, Politsei- ja Piirivalveamet, EMTA.

Kokkuvõte

Kolmandate riikide välistööjõu kasutamine läheb suures osas kokku valdkondadega, kus MKM ja OSKA on hinnanud, et esineb tööjõu puudujääk. Umbes kaks kolmandikku perioodil 2019–2020 väljastatud elamislubadest töötamiseks ja ettevõtluseks oli tegevusaladel, kus tööjõu suhteline puudujääk ületas 20% vajadusest või oli OSKA indikaatori väärtus sellest suurem. Kuna osade lubade puhul polnud tööandja tegevusala teada, siis neid mitte arvestades oli kattuvus üle 70%. Lühiajalise töötamise registreerimiste puhul oli puudujäägiga tegevusalasid hõlmatud veelgi rohkem, 70–80%. Samas antud võrdlus tõenäoliselt ülehindab tegelikku kattuvust, sest välistööjõu statistika on esitatud üsna agregeeritud kujul ning detailsemate andmete puhul ei oleks vastavus tööjõu puudujäägile enam nii kõrge. Sellele viitab ka ametialade põhine võrdlus töötamise lühiajaliste registreerimistega, kus MKMi prognoosi põhjal oli tööjõu puudujäägiga ametialadel registreerimisi vaid viiendikul juhtudel (kus ametiala oli üheselt defineeritav), OSKA hinnangul 50–80% (sõltuvalt puudujäägi kriteeriumi rangusest). Ka ametialade puhul on tööjõu puudujäägi hinnangud olemas detailsemal tasemel kui antud võrdluses kasutati ehk teoorias oleks võimalik võrrelda välismaalaste töötamise vastavust tööjõu nõudlusele ja pakkumisele ka täpsemates lõigetes, praktikas võib see osutuda aga andmekvaliteedi tõttu keeruliseks.

Elamisloaga töötajatele makstav töötasu ületab üldiselt nii haru kui ka Eesti keskmist palka olulisel määral, mis viitab sellele, et tööandjatel on sobivaid töötajaid raske Eestist leida. Samas on ka valdkondi, kus töötasu suuruse paistab määravat pigem seaduses nõutud lävend, näiteks ehituses, majutuses ja toitlustuses ning veonduses ja laonduses. Seaduse kohaselt ei peagi tööandjad alati Eesti keskmist palka maksma ning mitmetes harudes ongi palgatase madalam, kuid võib arvata, et kõrgema palga korral oleks võimalik teatud juhtudel leida ka töötajaid Eestist või siis Eestist välismaale tööle läinute seast. Ka siin tuleb arvestada, et analüüs on tehtud üsna üldistatud tasemel (tegevusala tähtkood), mistõttu välismaalastele makstavad palgad võivad mitmetes tegevusharudes olla nö kaldu kõrgemat kvalifikatsiooni eeldavate ametikohtade suunas.

Kokkuvõttes võib öelda, et kolmandate riikide tööjõu kasutamine on suures osas põhjendatud nii tuginedes tööjõuvajaduse- ja pakkumise analüüsile kui ka valmidusele maksta välistööjõule kõrgemat palka. Mõningates valdkondades võivad ettevõtjad olla aga sundseisus, sest Eesti elanikud ei ole enam valmis tegema näiteks rutiinseid ja füüsiliselt raskemaid töid või on nõus seda tegema tunduvalt kõrgema palga ja täiendavate hüvede eest (välismaal), samas ettevõtjad ei ole suutelised (veel) neid tingimusi täitma.

**Lisad**

**Lisa 1**. Suurima hinnangulise puudu- ja ülejäägiga ametialad 2017/2019­–2028 (noored kutse- ja kõrghariduse lõpetajad, prognoositud langus, tööturul aktiivsed vs vajadus kutse- ja kõrgharidusega töötjate järele)

|  |  |  |  |  |
| --- | --- | --- | --- | --- |
|  | ISCO | Ametiala | Tööjõu-vajaduse tasakaalu hinnang (aastas) | Suhteline tasakaal |
| Puudujääk |   | Ametialad kokku | -2020 | -21% |
| 25 | Info- ja kommunikatsioonitehnoloogia tippspetsialistid | -610 | -67% |
| 13 | Juhid tegevusalade järgi | -580 | -75% |
| 31 | Loodus- ja inseneriteaduste keskastme spetsialistid | -410 | -64% |
| 83 | Mootorsõidukite ja liikurmasinate juhid | -390 | -68% |
| 32 | Tervishoiu keskastme spetsialistid | -280 | -72% |
| 53 | Isikuhooldustöötajad | -240 | -78% |
| 23 | Pedagoogika tippspetsialistid | -230 | -33% |
| 12 | Juhid äri- ja haldusalal | -180 | -68% |
| 14 | Juhid majutuses, toitlustuses, kaubanduses jm teenuseid osutavates asutustes | -170 | -62% |
| 35 | Info- ja kommunikatsioonitehnoloogia tehnilised töötajad | -140 | -53% |
| 91 | Koristajad ja abilised | -130 | -63% |
| 96 | Prügivedajad jms lihttöölised | -120 | -75% |
| 74 | Elektri- ja elektroonikatööstuse töötajad | -90 | -42% |
|  |  |  |  |  |
| Ülejääk | 52 | Müüjad | 370 | 274% |
| 33 | Äri- ja haldusalal töötavad keskastme spetsialistid | 250 | 61% |
| 42 | Klienditeenindajad | 180 | 587% |
| 51 | Isikuteenindajad | 180 | 61% |
| 93 | Mäe-, ehitus-, tootmis- ja veonduslihttöölised | 160 | 584% |
| 54 | Kaitseteenindajad | 140 | 453% |

Allikad: Statistikaamet, MKM, OSKA[[14]](#footnote-14).

Detailsemad hinnangud (4-kohalise ametiala tasandil, samuti õppekavarühmade lõikes) on leitavad [tööjõuprognoosi visualiseeritud andmestikust](https://public.tableau.com/views/Prognoos2028/Sissejuhatus?:embed=y&amp;:showVizHome=no&amp;:display_count=no&amp;publish=yes).

**Lisa 2**. Tööturu näitajad tegevusalade lõikes

|  |  |  |  |  |  |  |  |
| --- | --- | --- | --- | --- | --- | --- | --- |
| Tegevusala | EMTAK | Hõivatud 2017–2019, tuhat | Puudu-jääk aastas 2017/19–2028 (noored, kutse- ja kõrg-haridus) | Tähtajalise elamisloa töötamiseks ja ette-võtluseks andmise otsused 2019–2020 keskmine | Lühi-ajalise tööta-mise regist-reerimise otsused 2019–2020 keskmine  | Välis-maal tööta-jate arv 2017–2019, tuhat | Keskmine palk 2020, eurot |
| Põllumajandus, metsamajandus ja kalapüük | 1-3 | 22,1 | 103 | 29 | 2922 | 0,6 | 1202 |
| Mäetööstus | 5-9 | 4,6 | 26 | 1 | 18 | 0,0 | 1697 |
| Töötlev tööstus | 10-33 | 123,3 | 548 | 706 | 6143 | 2,0 | 1363 |
| Elektrienergia, gaasi-ja veevarustus, jäätmekäitlus | 35-39 | 9,7 | 123 | 33 | 179 | 0,1 | 1825 |
| Ehitus | 41-43 | 57,9 | 253 | 285 | 9257 | 8,9 | 1365 |
| Hulgi- ja jaekaubandus | 45-47 | 86,6 | -320 | 65 | 751 | 0,4 | 1187 |
| Veondus ja laondus | 49-53 | 50,9 | 271 | 157 | 1813 | 2,3 | 1387 |
| Majutus ja toitlustus | 55-56 | 27,9 | -215 | 91 | 1139 | 0,5 | 860 |
| Info ja side | 58-63 | 31,1 | 508 | 651 | 797 | 0,1 | 2574 |
| Finants- ja kindlustustegevus | 64-66 | 12,3 | -305 | 94 | 185 | 0,1 | 2461 |
| Kinnisvaraalane tegevus | 68 | 10,6 | 96 | 9 | 191 | 0,1 | 1050 |
| Kutse-, teadus- ja tehnikaalane tegevus | 69-75 | 30,5 | 66 | 63 | 201 | 0,3 | 1676 |
| Haldus- ja abitegevused | 77-82 | 24,1 | -68 | 40 | 990 | 0,5 | 1212 |
| Avalik haldus ja riigikaitse | 84 | 39,1 | 57 | 1 | 6 | 0,2 | 1835 |
| Haridus | 85 | 59,8 | 374 | 65 | 192 | 0,2 | 1397 |
| Tervishoid ja sotsiaalhoolekanne | 86-88 | 40,2 | 497 | 21 | 46 | 0,3 | 1532 |
| Kunst, meelelahutus ja vaba aeg | 90-93 | 18,9 | 17 | 38 | 271 | 0,2 | 1129 |
| Muud tegevusalad | 94-99 | 15,4 | -7 | 428 | 2021 | 0,7 | 1133 |
| Puudu/Märkimata |  |  |  | 268 | 14 |  |  |
| Tegevusalad kokku |  | 664,9 | 2024 | 3041 | 27131 | 17,3 | 1448 |

Allikad: Statistikaamet, MKM, OSKA, Politsei- ja Piirivalveamet

1. Sisserände töörühma alatöörühm – Milliste oskuste ja kvalifikatsiooniga võõrtööjõudu Eesti vajab? Esimene versioon saadetud tutvumiseks ja arvamuse avaldamiseks 21.12.2018. [↑](#footnote-ref-1)
2. Tööjõuvajaduse ja -pakkumise prognoos aastani 2028. Majandus- ja Kommunikatsiooniministeerium 2020. <https://www.mkm.ee/et/analuusid-ja-uuringud#toojouprognoosid> [↑](#footnote-ref-2)
3. Aastaid kestnud IKT-alaste pädevustega töötajate puudujäägile viidati juba aastal 2013 - Jürgenson, A., Mägi, E., Pihor, K., Batueva, V., Rozeik, H., Arukaevu, R. (2013). Eesti IKT kompetentsidega tööjõu hetkeseisu ja vajaduse kaardistamine. Tallinn: Poliitikauuringute Keskus Praxis, lk 11. <http://www.praxis.ee/fileadmin/tarmo/Projektid/Innovatsiooni_poliitika/IKTtoo/Uuringu_lopparuanne.pdf> [↑](#footnote-ref-3)
4. Näiteks vanusegrupis 15-74 oli töötuid aastal 2000 100 000, 2010: 113 900, 2020: 47 000; heitunuid (kaotanud lootuse leida töö ja seetõttu mitteaktiivsed) 21 100 (2000) → 8600 (2010) → 4500 (2020). Noori vanuses 15-19: 102 020 (2000) → 76 465 (2010) → 63 613 (2020). Allikas: Statistikaamet. [↑](#footnote-ref-4)
5. Rändesõltuvus ja lõimumise väljakutsed Eesti riigile, tööandjatele, kogukondadele ja haridusele. Eesti Teadusagentuuri rahastatud RITA-RÄNNE projekt, 2021. <https://www.etag.ee/wp-content/uploads/2021/03/L%C3%B5pparuanne.pdf> [↑](#footnote-ref-5)
6. <https://www.tootukassa.ee/baromeeter> [↑](#footnote-ref-6)
7. <http://oska.kutsekoda.ee/oska-valdkonnad/> [↑](#footnote-ref-7)
8. Täpsemalt vt Kasvavad ja kahanevad põhikutsealad: Ekspertide hinnang nõudluse ja pakkumise tasakaalule. Turutõrkega põhikutsealad on tähistatud oranži värviga. <https://oska.kutsekoda.ee/wp-content/uploads/2020/12/Kasvavad-ja-kahanevad-pohikutsealad-08.12.20.xlsx> [↑](#footnote-ref-8)
9. Näiteks raske füüsiline töö, mittestandardne tööaeg, ootustest madalam töötasu, mittesobiv töö asukoht, tööjõu ebapiisav kvalifikatsioon. Ülevaadet suurematest ametialadest tegevusalade kaupa vt Eesti tööturg täna ja homme 2018. OSKA uuringuaruanne, Kutsekoda 2018, peatükk 5. <https://oska.kutsekoda.ee/wp-content/uploads/2018/12/Eesti-t%C3%B6%C3%B6turg-t%C3%A4na-ja-homme-2018.pdf> [↑](#footnote-ref-9)
10. Arvuliselt suurima puudujäägiga on metallitööstus, puidutööstus ning elektroonika- ja elektriseadmete tootmine. [↑](#footnote-ref-10)
11. Elamislubade kohta on küll ka andmed ametialade lõikes, kuid need on esitatud vabatekstina, mistõttu ei olnud võimalik andmeid prognoosi tulemustega kõrvutada. [↑](#footnote-ref-11)
12. Suuremad ametiala grupid, mis nimetuse järgi võivad kuuluda erinevatesse ametialadesse: muu spetsialist; talunik, sulane; tootmistööline. [↑](#footnote-ref-12)
13. Pärast 2019. aastat on tavapärase kaks korda aastas tehtud hinnangu asemel läbi viidud vaid üks hinnangu voor, oktoobris 2020. Kuna see jääb nö kriisiperioodi, siis pole antud hinnangut siinkohal kasutatud. Tööjõubaromeetri hinnangute skaala on laiem, mistõttu on tööjõupuuduse hinnangutega võrreldavuse tagamiseks korrigeeritud ka rangemat tööjõupuuduse kriteeriumi (20% → 40%). [↑](#footnote-ref-13)
14. Tulemused ei lange alati kokku OSKA valdkondlike uuringute tulemustega. Ka olukorras, kus statistiliselt on piisavalt lõpetajaid, võib ettevõtjate hinnangul olla raske leida sobivat tööjõudu. [↑](#footnote-ref-14)